钦定古今图书集成/理学汇编/字学典/第089卷 > 《徐氏法书记》武平一
## 钦定古今图书集成/理学汇编/字学典/第089卷 > 《徐氏法书记》武平一

“先贤所评，子敬之比逸少，犹士季之比元常”，言去之
远矣。故二王之迹，历代宝之。梁大同中，武帝敕周兴
嗣撰《千字文》，使殷铁石模次羲之之迹，以赐八王。右
军之书，咸归梁室。属侯景之乱，兵火之后，多从湮缺。
而西台诸宫，尚积馀宝。元帝之死，一皆自焚。历周至
隋，初并天下，大业之始，后主颇求其书，往往有献之
“者。及隋之季，王师入秦，又于洛阳擒二伪主，两京秘
阁之宝，扬都扈从之书，皆为我有。”太宗于右军之书，
特留睿赏。贞观初，下诏购求，殆尽遗逸，万机之暇，备
加执玩。《兰亭》《乐毅》，尤闻宝重。尝令拓书人汤普彻等
拓《兰亭》，赐梁公房元龄已下八人，普彻窃拓以出，故
在外传之。及太宗晏驾，本入元宫。至高宗又敕冯承
素、诸葛贞拓《乐毅论》及杂帖数本，赐长孙无忌等六
人，在外方有。洎大圣天后御极也，尤为宝啬。平一龆
龀之岁，见育宫中，切睹先后阅法书数轴，将拓以赐
藩邸。时见宫人出六十馀函，于亿岁殿曝之，多装以
镂牙轴、紫罗褾，云是太宗时所装。其中有故青绫褾、
玳瑁轴者，云是梁朝旧迹，褾首各题篇目行字等数
章，草书多于其侧，帖以真字楷书，每函可二十馀卷，
别有一小函可有十馀卷。于所记忆者，是扇书《乐毅
告誓黄庭》。当时私访所主女学，问其函出尽否，答云
“尚有，未知几许。”至中宗神龙中，贵戚宠盛，宫禁不严，
御府之珍，多入私室，先尽金璧，次及书法，嫔主之家
因此擅出。或有报安乐公主者，主于内出二十馀函。
驸马武延秀久践边庭，无功于此，徒闻二王之迹，强
学宝重，乃呼薛稷、郑愔及平，一评其善恶，诸人随事
答称为上者。登时去牙轴紫褾，易以漆轴，黄麻纸褾，
题云“特健乐”，云是卤语其书合作者。时有太宗御笔
于后题之，叹其雄逸。太平公主闻之，遽于内取数函
及《乐毅》等小函以归。延秀之死，侧闻睿宗命薛稷择
而进之，薛窃留佳者十数轴。薛之败也，为簿录官所
盗。平。一任郴州日，与太平子薛崇引堂兄崇允连官
说。太平之败，崇彻怀《乐毅》等七轴，请崇允托其叔驸
马璥贻岐王，以求免戾，此书因归邸第。崇彻弟崇简，
娶梁宣王女，主家王室之书，亦为其所有。后获罪谪，
《五溪》书归御府，而朝士王公亦往往有之。豫州刺史
东海徐公峤之季子浩，并有献之之妙。待诏金门，家
多法书，见托斯题，其篇目行字，列之如后。詹事张廷
珪之家，抑其次也。